**Joh. 12, 20-33 «Vi vil se Jesus»**

*«20 Det var noen grekere blant dem som var kommet for å tilbe under høytiden. 21 De gikk til Filip, som var fra Betsaida i Galilea, og sa: «****Herre, vi vil gjerne se Jesus****.» 22 Filip gikk og fortalte det til Andreas, og sammen gikk de og sa det til Jesus. 23 Jesus svarte: «Timen er kommet da Menneskesønnen skal bli herliggjort. 24 Sannelig, sannelig, jeg sier dere: Hvis ikke hvetekornet faller i jorden og dør, blir det bare det ene kornet. Men hvis det dør, bærer det rik frukt. 25 Den som elsker sitt liv, skal miste det. Men den som hater sitt liv i denne verden, skal berge det og få evig liv. 26 Den som vil tjene meg, må følge meg, og der jeg er, skal også min tjener være. Den som tjener meg, skal min Far gi ære.*

*27  Nå er min sjel fylt av angst. Men skal jeg så si: Far, frels meg fra denne timen? Nei, til denne timen skulle jeg komme. 28 Far, la ditt navn bli herliggjort!» Da lød det en røst fra himmelen: «Jeg har herliggjort det og skal herliggjøre det igjen.»*

*29 Mengden som sto omkring og hørte dette, sa at det hadde tordnet. Andre sa: «Det var en engel som talte til ham.» 30 Da sa Jesus: «Denne røsten lød ikke for min skyld, men for deres. 31 Nå felles dommen over denne verden, nå skal denne verdens fyrste kastes ut. 32 Og når jeg blir løftet opp fra jorden, skal jeg dra alle til meg.» 33 Dette sa han for å gi til kjenne hva slags død han skulle lide.»*

 «Vi vil gjerne se Jesus!» sa grekerne. Det første som slår meg når jeg leser denne teksten er at «det vil jeg også!» Jeg husker vi snakka om tidsmaskiner på ungdomsskolen en gang. – Hvor ville du reist hvis du hadde en tidsmaskin og kunne reise hvor som helst? Til Jesus, tenkte jeg! Det var ikke fordi jeg var så from! Jeg var bare nysgjerrig. Jeg vil se han på ordentlig. Se hvordan han smiler, se øynene hans som ser på meg, se hvordan han var mot andre mennesker.

Evangelieteksten denne formiddagen er plassert i en jødisk kontekst – nemlig påsken. Påsken er en av de viktigste høytidene i jødisk tradisjon og tro. Titusener av trofaste jødiske pilgrimmer strømmet til templer og synagoger i hele middelhavsområdet for å feire påske. De forberedte ofrene til Gud og betalte tempelskatten. De kom fra Persia, Egypt, Hellas, og Roma.

Og det er i denne settingen vi befinner oss når Johannes sier: **20** Det var noen grekere blant dem som var kommet for å tilbe under høytiden.**21** De gikk til Filip, som var fra Betsaida i Galilea, og sa: **«Herre, vi vil gjerne se Jesus.»**

**“Vi vil gjerne se Jesus**” – Er det ikke sånn da – ville vi ikke alle, på en eller annen måte få se Jesus? Ville vi ikke alle gjerne hatt et førstehåndsmøte med ham? Sånn helt konkret altså – ikke bare diffust – åndelig – eller som et begrep – ville vi ikke alle se og møte Jesus personlig – finne ut hva slags mann var han – observere faktene hans – høre stemmen hans (jeg har alltid lurt på om han var flink til å synge) – tenk å få følge tankene hans. Ville vi ikke alle ha et møte med Jesus.

Spørsmålet er **HVORFOR**!

Jeg kan tenke meg to grunner.

1. Det første er nysgjerrighet – og jeg tenker at det som foregår i dette bibelavsnittet er nysgjerrighet. Johannes sier at i folkemengden som kom for å feire påske var det en liten gruppe **greske** jøder. De sikta seg inn på Filip. kanskje fordi han hadde et gresk navn. Han var jo fra Betsaida – en liten fiskelandsby på nordkysten av Galileasjøen. Her hadde greske jøder slått seg ned i generasjoner.

Selv om vi ikke vet hvorfor disse greske jødene ville se Jesus – kan vi vel med sikkerhet si at de hadde hørt rykter om ham – og de ville sjekke om det stemte det de hadde hørt. Kanskje hadde de hørt snutter/biter av undervisningen hans og blitt nysgjerrige – kanskje hadde de hørt om miraklene han gjorde. I teksten finner vi ingen indikasjon på at de ønsket å bli disipler – eller følge ham på noen måte. Høyst sannsynlig var de bare nysgjerrige. **HVEM;** var denne mannen som stillet stormen, gikk på vannet og helbredet syke og brakte døde tilbake til livet?

Nå – nysgjerrighet **KAN** være en god ting. Det er det som motiverer forskere og vitenskapsmenn – de vil finne ut av **HVORFOR** og **HVORDAN** og kompleksiteten i skaperverket – nysgjerrighet løser mysterier, avslører hemmeligheter og utvider horisonten vår.

Mange av dagens mennesker møter også kirken for første gang - styrt først og fremst av nysgjerrighet. De er nysgjerrige på det her med Gud og Jesus – og hva det betyr – hva er greia med kirken – hvorfor samler folk seg her? De er **nysgjerrige** – men ikke mer enn det – i ***utgangspunktet***. Mange menigheter har derfor ulike tilbud til denne gruppen mennesker. Dette er mennesker som ikke nødvendigvis har noe forhold til salmer, lovsang, Fader Vår eller trosbekjennelse. De kan ikke språket vi snakker i kirken.

En slik ung mann kom i kirken der jeg var forrige søndag. Han snek seg inn etter preludiet, skled ned på bakerste benk, og der så han litt lost ut. Jeg visste ikke hvem det var og dunket diskret i sidemannen – nei ho kjente ham heller ikke. Etter gudstjenesten var en i menigheten raskt på plass og fikk hilst og pratet med ham. Den unge mannen hadde kjørt forbi mange ganger, han bodde i nabobygda, men aldri turt å gå inn. Nå hadde han tatt mot til seg – han søkte etter fellesskap, -han søkte etter Gud, men visste ikke hvor hans skulle lete. Nysgjerrigheten hadde ført ham til kirken denne søndagen.

Mennesker er nysgjerrige på Gud – de vil gjerne erfare **Jesus** - tenk om de kunne få **se** ham.

Noen kirker og menigheter har utviklet egne gudstjenester og undervisning for denne kategorien mennesker. De vi kaller «kirkefremmede» - jeg liker ikke det ordet. De er ikke fremmede for Gud, det er menigheten som ikke kjenner **dem** –det er mennesker som ikke kan lingoen – som ikke kan språket i kirken. For dere er vel klar over det eller? Mennesker utenfor kirken skjønner ikke alltid hva vi prater om – De kan ikke lovsangene og salmene, de kan ikke trosbekjennelsen, de humper seg dårlig nok igjennom Fader Vår de lærte på skolen (og det er ikke siste utgaven). Språket vi snakker er ukjent, seremonier er rare, tradisjonene underlige. Det var en konfirmant som spurte meg: Hvorfor kan ikke de i kirken snakket som andre folk? Hvorfor kan ikke de sitte ned å snakke med folk? Hvorfor reiser og setter de seg og sånn? Hvorfor snakker de i kor? Mange fult forståelige og nysgjerrige spørsmål.

Noen av dere kjenner kanskje til ALFA kurs. Det begynte i England for 20 år siden. I den menigheten konfirmantene her bruker å besøke i London, nemlig Holy Trinity Bromton. Menigheten forsøkte å finne en måte å presentere grunnleggende kristne verdier og tro på. Etter hvert utviklet de ALFA kurset oppkalt etter den første bokstaven i det greske alfabetet. I en uformell setting blir enkle, men grunnleggende spørsmål besvart – som: **Hvem er Jesus?, hvorfor ber vi?** Etter hvert ble opplegget mer strømlinjeformet, men også et konstruktivt verktøy for evangelisering. Mennesker søkte kirken fordi de ville se Jesus.

**Folk vil se Jesus** – av tusen forskjellige grunner. Hvis jeg gjorde en intervjurunde her i kirkerommet nå – ville jeg få like mange svar som det er mennesker. Tenk hvor mange mennesker som har kommet inn i kirken her gjennom 100 år – med ett ønske – **de vil se JESUS!!**

Forrige søndag erfarte jeg selv å se Jesus – igjen. Før gudstjenesten denne søndagen hadde jeg bedt om at Jesus måtte vise seg for meg, svare meg, vise at han hørte meg. Jeg følte meg tom og sliten – det var liksom helt flatt innvendig – du vet sånn lyd som når batteriet på bilen er flatt- det kommer en klikkelyd når du vrir om tenningen, men det skjer ingenting……sånn følte jeg meg - helt dødt! Gudstjenesten rusla og gikk, salmesang, bønn, i og for seg god preken, nattverd …ingenting – ingen respons fra Gud – men så skjer det i siste sangen – vi synger den sangen vi sang første gang jeg gikk fram til alteret – som 14 åring for 46 år siden - I det fjerne jeg skuer et underfullt syn som griper mitt hjerte med makt. Det smalt til i hjertet!

«Jeg kjente mitt hjerte forunderlig varmt» som John Wesley sa.

Gjennom sangen viste Jesus hvordan han på ulike tidspunkt i livet hadde vært der sammen med meg, hvordan hadde holdt meg oppe, hvordan hadde gått foran meg, ved siden av meg, eller bak meg, alt etter behovet. Tårene bare rant og rant – igjen fikk jeg se Jesus! Han hadde vært der hele tiden. Det var jeg som hadde vært ute av fokus. Jeg hadde festet blikket på problemene i stedet for løsningen – Jesus Kristus.

Vi kan **se** Jesus på mange ulike måter:

Skriften - Jesus møter oss etter behov, der vi er I livet. Han møter oss gjennom skriften/bibelen. Når vi åpner vårt sinn og hjerte for Guds ord gjennom ord blir troen født og gitt næring,

Tradisjonen - Jesus møter oss gjennom tradisjonen. Troens uttrykk springer ikke ut av ingenting. Guds nåde er ny hver morgen, men tradisjon i kirkens historie er blitt en viktig del av vår identitet. *Nådemidler som dåp og begravelse og nattverd er også sterke tradisjoner.*

Erfaringen - På det personlige plan er erfaringen det tradisjonen er for kirken. Erfaringen stadfester i livene våre det vi leser i skriften. Wesley selv var opptatt av å formidle menneskers erfaringer fra livet med Gud.

Fornuften - Med fornuft leser og fortolker vi Skriften. Med fornuft avgjør vi om vårt kristne vitnesbyrd er klart. Med fornuft stiller vi trosspørsmål og forsøker å forstå Guds handling og vilje. Med fornuft relaterer vi vårt vitnesbyrd til hele registeret av menneskelig viten, erfaring og tjeneste.

Hvor mange mennesker har ikke fått oppleve det i dette kirkebygget. De har sett Jesus – nettopp her – fordi han møtte dem i gudstjenesten, i sangkoret, i barnearbeidet, som konfirmant – eller bare som en nysgjerrig tilskuer på bakerste benk. Ikke bare vil VI se Jesus, men Jesus vil ***la*** seg sees og han vil se oss!

Så kommer Filip og Andreas til Jesus og forteller at grekerne gjerne vil se han. Men hva er det Jesus svarer? Hvorfor sier han ikke bare «Ja, vær så god, her er jeg»? Isteden snakker han om Menneskesønnen som skal bli herliggjort og hvetekornet som skal falle i jorden og dø. Et litt pussig svar på «kan jeg få se deg»-spørsmålet. Syns du ikke?

**23** Jesus svarte: «Timen er kommet da Menneskesønnen skal bli herliggjort.**24** Sannelig, sannelig, jeg sier dere: Hvis ikke hvetekornet faller i jorden og dør, blir det bare det ene kornet. Men hvis det dør, bærer det rik frukt. **25** Den som elsker sitt liv, skal miste det. Men den som hater sitt liv i denne verden, skal berge det og få evig liv. **31** Nå felles dommen over denne verden, nå skal denne verdens fyrste kastes ut. **32** Og når jeg blir løftet opp fra jorden, skal jeg dra alle til meg.»

Guds navn er hellig, Guds navn bærer i seg hvem Gud er. Slik er det i Det gamle testamentet; navnet ditt avslører deg – det åpenbarer hvem du er. Og Gud herliggjør sitt eget navn ved å være, ved å gjøre, ved å utføre sin vilje i verden. Det er det Jesus svarer. Han svarer med å fortelle om Guds vilje. Det er ganske drøy kost. Hvetekornet må falle i jorden og dø for at Guds navn skal bli herliggjort.

«Ikke som jeg vil, men som du vil.» sier Jesus seinere og ber om å få slippe korset. Jeg kjenner en klump i magen, når jeg tenker på Gud som hørte denne bønnen. Sønnen hans skal oppleve det verste et menneske kan oppleve – bli forlatt og torturert, og han ber pappa’n sin om å få slippe. Hvor fristende hadde det ikke vært for Gud å si: Kjære deg, gode sønnen min, det er klart du skal få slippe det her! Jeg elsker deg jo!

Gud gjør ikke det. Isteden tar han den vanskeligste, mest smertefulle avgjørelsen som noen gang har blitt tatt i hele verdens historie. Gud svarte; «Sønn, jeg elsker deg. Men dette er min vilje; at du skal bli forlatt, torturert og dø på et kors.»

I den kjærligheten som ofrer seg selv for andre, den kjærligheten som er villig til å ofre det aller kjæreste den har – sin egen sønn, for andre. I den kjærligheten ligger Guds navn åpenbart. Der ser vi Gud. Når grekerne spør om å få se Jesus svarer Jesus at **dette** er meg: Jeg er Guds Sønn, jeg er beviset på Guds enorme kjærlighet, jeg er betalinga for den kjærligheten som lengter slik etter dere at den må ofre sin egen sønn.

- for jeg skuer det gamle ærverdige kors hvorpå synderes dødsdom ble lagt

Til det gamle ærverdige kors,
til det mektige kors vil jeg fly.
Og på kne ved dets blodstengte fot
søke nåde og frelse på ny

**Kristus og korset kan ikke ses adskilt fra hverandre**

Jesus viste selv veien – han gav sitt liv i lydighet to Gud, i tiltro til at Gud sørget for ham. Ved å gjøre det beseiret han ikke bare synden og dødens krefter, men oppsto fra det døde som den første frukt av evig liv**. Å se Jesus den gang** **eller nå, er å se ham korsfestet for verdens synd, og i respons legge ned våre egne liv for andres skyld**

Det er det vi også gjør hver gang vi samles rundt nattverdsbordet. Vi tar del i Jesu død og oppstandelse. Vi minnes hvordan hans kropp ble knust og ødelagt for vår skyld. Troen vår blir fornyet, slik at vi kan gå ut å tjene andre og la dem få se Jesus, og erfare hans nåde.

Giv oss o Herre, öppnade ögon Vi vill se Jesus, vidröra honom.
Lär oss att lyssna, höra Hans stämma.
Giv oss o Herre, öppnade ögon

Ge oss Din Ande, fyll oss med kärlek.
Hjälp oss att lyda, tjäna med glädje.
Led oss, o Jesus, in i Din vilja.